SL Uradni list Evropske unije C 389/2

Obvestilo Komisije

Izvedbene smernice za Carine in FLEGT – Javni povzetek

2014/C 389/02

Vsebina

1. UVOD

2. UVOZ LESA V OKVIRU FLEGT – TEMELJNA NAČELA

3. PRIPOROČILA ZA SODELOVANJE MED ORGANI

3.1 Tehnična pomoč za uslužbence in službe, odgovorne za preverjanja

3.2 Komunikacija med organi med nadzorom

3.3 Les v okviru CITES in FLEGT

3.4 Komercialno in nekomercialno blago

3.5 Nadzor po poenostavljenih carinskih postopkih

3.6 Obravnavanje dovoljenj pri razdeljenih pošiljkah

3.7 Država članica izvoza

3.8 Preverjanje dovoljenj FLEGT

3.9 Odstranitev zadržanega lesa

PRILOGA I – GLOSAR

PRILOGA II – PRAVNI OKVIR

PRILOGA III – KOMUNIKACIJA

1. UVOD

Nezakonita sečnja je svetovni problem, ki zelo negativno vpliva na gospodarstvo, okolje in družbo. Evropska unija (EU) je na podlagi Akcijskega načrta EU za uveljavitev zakonodaje, upravljanje in trgovanje na področju gozdov (FLEGT) (1) sprejela naknadno zakonodajo v okviru akcijskega načrta FLEGT (2) o vzpostavitvi sheme izdajanja dovoljenj FLEGT za uvoz lesa v EU. Ta pravni okvir določa nadzorni sistem za nekatere lesne proizvode, izvožene iz držav, ki so z EU sklenile Prostovoljni sporazum o partnerstvu (PSP). Država partnerica mora za lesne proizvode, izvožene iz teh držav, izdati dovoljenje FLEGT, ki zagotavlja zakonitost lesnih proizvodov (to so tisti, ki so bili izdelani iz domačega, zakonito posekanega lesa ali lesa, zakonito posekanega v tretji državi in uvoženega v državo partnerico, v skladu z nacionalnimi zakoni države, v kateri je bil posekan les). Carinski organi v državah članicah za zagotovitev učinkovitosti sheme izdajanja dovoljenj FLEGT ne smejo sprostiti v prosti promet lesnih proizvodov, za katere velja navedena shema, razen če se predloži dovoljenje FLEGT in ga prizna pristojni organ v državi članici.

Glavni cilj Smernic je podpirati carine pri učinkovitem izvajanju njihovih nalog v skladu z zakonodajo v okviru akcijskega načrta FLEGT (3) z določitvijo sheme izdajanja dovoljenj FLEGT za uvoz lesa v EU in podrobne ukrepe za njeno izvajanje. Cilj Smernic je zlasti zagotoviti skupni pristop k usklajevanju izvajanja:

— z vzpostavitvijo ustreznega, priporočenega in po možnosti celostnega pristopa k carinskemu izvajanju zakonodaje v okviru akcijskega načrta FLEGT;

— z oblikovanjem priporočil za tesnejše sodelovanje med carinami in pristojnimi organi.

Dokument je zato oblikovan tako:

1. uvod, v katerem je predstavljen dokument;

2. uvoz lesa v okviru FLEGT – temeljna načela, kjer je opisan postopek uvoza;

3. priporočilo za sodelovanje med organi, v katerem so predlagani nacionalni sporazumi, analizirana posebna vprašanja in predstavljeni primeri;

4. priloge I, II in III, v katerih so za referenco vključene terminologija in pravne določbe.

Smernice so bile oblikovane pravočasno pred začetkom izvajanja prvega PSP, da bi carinski organi na začetku dobili potrebno usmeritev za to novo nalogo. Smernice bo treba pregledati na podlagi praktičnih izkušenj in sprememb pravnega okvira. Smernice so bile oblikovane v sodelovanju s strokovnjaki držav članic iz carinskih in pristojnih organov ter jih ni treba šteti za obvezujoče.

2. UVOZ LESA V OKVIRU FLEGT – TEMELJNA NAČELA

FLEGT temelji na dvostranskih trgovinskih sporazumih (PSP) med EU in državami partnericami, vključno s potrebnimi sporazumi za zagotovitev zakonite sečnje lesa, izvoženega iz države partnerice v EU. Za vsako pošiljko bo potrebno dovoljenje FLEGT, ki ga izda organ za izdajanje dovoljenj v državi partnerici, da se potrdi njegova zakonitost. V EU je mogoče uvažati le z dovoljenjem FLEGT, glavna vloga carinskih organov EU pa je zagotoviti, da se predloži veljavno dovoljenje FLEGT. Nato se za les v okviru FLEGT, ko je že na evropskem notranjem trgu, domneva, da je skladen z Uredbo EU o lesu (4).

Namen proizvoda se razlikuje glede na dogovor v PSP z državo partnerico. Priloge I, II in III k Uredbi o shemi FLEGT vključujejo seznam držav in proizvodov, za katere je ob uvozu potrebno dovoljenje FLEGT. Za nekomercialno blago, proizvode, zajete v konvenciji CITES (5), dokumente in les, ki je v tranzitu skozi državo partnerico, ni treba predložiti dovoljenja FLEGT.

Uvoznik mora ob vnosu blaga na carinsko območje Skupnosti vložiti carinsko deklaracijo, deklarant pa lahko izbira med različnimi carinskimi postopki, zasnovanimi tako, da so prilagojeni posameznim gospodarskim potrebam. Uvoz je v skladu z zakonodajo v okviru akcijskega načrta FLEGT opredeljen kot carinski postopek „sprostitev v prosti promet“, to pa vključuje plačilo carin, morebitnih trošarin in DDV za blago. Deklarant mora upoštevati tudi posebne omejitve, ki lahko veljajo za deklarirano blago, na primer zahtevo po predložitvi dovoljenja FLEGT za les ali lesne proizvode. Takoj ko se zaračunajo dajatve in so predložena dokazila, da so izpolnjeni vsi drugi pogoji za uvoz blaga, carinski organi blago sprostijo. Blago spremeni status iz neskupnostnega v skupnostno blago in se lahko da na notranji trg brez posega v kakršno koli drugo veljavno zakonodajo.

Deklaracije za sprostitev v prosti promet ni treba nujno vložiti pri carinskem uradu, kjer les prispe v EU. Obstajajo tudi ustrezni postopki, ki omogočajo skladiščenje, predelavo in prevoz blaga pod carinskim nadzorom. Kadar se blago prepelje na drug kraj v EU ali celo drugo državo članico, je mogoče carinsko deklaracijo za sprostitev v prosti promet vložiti pri carinskih organih v namembnem kraju. Med carinskimi obravnavami ali postopki, ki potekajo pred sprostitvijo v prosti promet, se ne zahteva dovoljenje FLEGT.

Če se les v okviru FLEGT deklarira za sprostitev v prosti promet, morajo carine zagotoviti, da je dovoljenje FLEGT priznal (6) pristojni organ v isti državi članici. Sicer carinski organi lesa ne smejo sprostiti v prosti promet. V nacionalnih postopkih je lahko opredeljeno praktično izvajanje tega, zakonodaja v okviru akcijskega načrta FLEGT pa določa naslednje:

— Carina EU lahko les v okviru FLEGT identificira na podlagi države odpreme in oznake harmoniziranega sistema, ki ima največ šest številk. To bo razvidno iz prilog I, II in III Uredbe o shemi FLEGT, ustrezno posodobljeno, nato pa vključeno v oznako TARIC (7).

— Proizvodi iz prilog A, B in C Uredbe EU o trgovini s prosto živečimi živalskimi in rastlinskimi vrstami (8) (CITES) so izvzeti iz formalnosti FLEGT ob uvozu. Druge upoštevne izjeme so nekomercialno blago in proizvodi, ki so bili v tranzitu skozi državo partnerico pod carinskim nadzorom. PSP lahko vključujejo Prilogo IB, v kateri so našteti proizvodi, ki jih ni mogoče izvažati iz države partnerice in torej zanje ni mogoče izdati dovoljenja FLEGT.

— Dovoljenje FLEGT je treba predložiti pristojnemu organu v isti državi članici, kjer bo vložena carinska deklaracija za sprostitev v prosti promet. Dovoljenje FLEGT je mogoče predložiti vnaprej, vendar ne pozneje kot ob vložitvi carinske deklaracije. Pristojne organe je treba v poznejši fazi obvestiti o carinski deklaraciji, ki ustreza posameznemu dovoljenju FLEGT.

— Pristojni organ preveri dovoljenje in carino obvesti o svoji odločitvi, da jo prizna.

— Evropska komisija bo carini zaradi preverjanja zagotovila vzorce in druge podatke organov za izdajanje dovoljenj.

— Mogoča so nadaljnja preverjanja dovoljenja in pošiljke. Carinski in pristojni organi bi morali tesno sodelovati ter se dogovoriti o nalogah, ki jih mora izvajati posamezna služba.

— Pristojni organi lahko organ za izdajanje dovoljenj zaprosijo za dodatne informacije v skladu s postopki, opisanimi v posameznem PSP.

— Glede na naravo lesnih proizvodov, težo ali količino ob uvozu lahko za največ 10 % odstopajo od tistih, ki so deklarirani v dovoljenju FLEGT.

— Nastale stroške mora po preverjanju kriti uvoznik, razen če država članica ne določi drugače.

— V polju 44 enotne upravne listine (EUL), ki se uporablja za carinsko deklaracijo za sprostitev v prosti promet, je treba navesti sklic na dovoljenje FLEGT. Izbrati je treba številčno oznako dovoljenja C690 za dovoljenja FLEGT in deklarirati številko dovoljenja, izdanega za pošiljko.

— Dovoljenja FLEGT so lahko v papirni ali elektronski obliki, organi pa lahko po potrebi zahtevajo prevod, pri čemer stroške nosi uvoznik. Kadar so dovoljenja v papirni obliki, Izvedbena uredba o shemi FLEGT in PSP določajo predložitev izvoda carinam EU. Ta izvod je mišljen kot dodatno sredstvo za olajšanje komunikacije z organi ali med njimi, ni pa ga treba predložiti carini.

— Carina lahko sprostitev v prosti promet začasno odloži, če sumi, da je dovoljenje lahko neveljavno. Pristojni organ bi takrat moral v primeru kršitev predpisov iz zakonodaje v okviru akcijskega načrta FLEGT ukrepati v skladu z veljavno nacionalno zakonodajo (in veljavnimi predpisi v PSP, za kar je lahko potrebna hitra obvestitev države partnerice).

— Evidence dovoljenj FLEGT in z njimi povezane prejete carinske deklaracije ter upoštevne podatke o pošiljkah, ki niso v skladu s predpisi, je treba hraniti zaradi izpolnjevanja obveznosti poročanja. Evropska komisija mora določiti obliko letnih poročil.

— Pristojni organi morajo imenovanemu neodvisnemu revizorju (9) zagotoviti dostop do upoštevnih dokumentov in podatkov v mejah upoštevnega nacionalnega zakona, da navzkrižno preveri informacije organa za izdajanje dovoljenj ter pregleda postopke preverjanja EU.

3. PRIPOROČILA ZA SODELOVANJE MED ORGANI

Kadar se pristojni organi razlikujejo od carinskih organov, sta sodelovanje in komunikacija med organi ključna za izvajanje postopka mejnega nadzora, za katerega velja zakonodaja v okviru akcijskega načrta FLEGT.

Ta zakonodaja določa različne načine sodelovanja: med drugim obveščanje o priznanih dovoljenjih (10), prenos nalog na carinske organe (11), usklajevanje postopkov preverjanja (12) ali izmenjavo podatkov po elektronski poti (13).

Za zagotovitev ustreznega izvajanja in skupnega pristopa je priporočeno, da sodelovanje med carinskimi in pristojnimi organi ter morebitnimi drugimi organi s pristojnostmi na povezanih področjih, temelji na uradnih nacionalnih sporazumih.

Za sklepanje nacionalnih sporazumov in razvoj operativnih postopkov bi bilo najbolje izvesti naslednje korake:

— vzpostaviti stike med carinskimi in pristojnimi organi (14) – na strateški, upravni in operativni strokovni ravni;

— najti ustrezen pristop in uradni načrt za zagotovitev, da bodo sporazumi sklenjeni na ustrezen način;

— določiti elemente sporazumov (nacionalne naloge in pristojnosti), na katerih bo temeljilo nadaljnje skupno sodelovanje med carinskimi in pristojnimi organi. Te nacionalne naloge in pristojnosti bi morale temeljiti na priporočilih v teh smernicah, pri njih pa bi bilo treba upoštevati tudi posebne predpise v nacionalnih zakonodajah in/ali upravni strukturi;

— izvajati sporazume v dejanskih operativnih postopkih, ki jih je treba opraviti med nadzornim postopkom.

Priporočeno je, da se v nacionalne sporazume o sodelovanju vključijo ti elementi:

— Tesnejše sodelovanje, ki vključuje pogoje za učinkovito in uspešno dolgoročno sodelovanje: — redna srečanja med carinskimi in pristojnimi organi na ustrezni strateški, vodstveni in operativni ravni glede na dogovorjene naloge in pristojnosti; — pravočasno komunikacijo med carinskimi in pristojnimi organi glede prihodnje politike in zakonodajnih predlogov, ki vplivajo na obe vrsti organov; — hitro odziven sistem sodelovanja za ukrepanje v sili, pri novih vrstah kršitev ali gospodarskih subjektih, ki pomenijo veliko tveganje; — sredstva tehnične pomoči za uslužbence in službe, odgovorne za preverjanje.

— Razdelitev nalog: dogovorjene vloge, naloge in odgovornosti pri nadzoru, ki ga morajo izvajati carinski in/ali pristojni organi ob upoštevanju nacionalnih struktur in lokalnih položajev. Naloge, o katerih bi se bilo treba dogovoriti, so vsaj naslednje: — dodatna preverjanja dovoljenj; — dodatna preverjanja pošiljk; — hranjenje in zbiranje podatkov zaradi obveznosti evidentiranja (15) in poročanja (16).

— Komunikacija med organi: — seznam nacionalnih kontaktnih točk organov – carinskih in pristojnih organov, vključno s klavzulo o reviziji zaradi zagotovitve rednega posodabljanja; — sredstva in postopki za komunikacijo med carinskimi in pristojnimi organi, povezana s priznavanjem dovoljenja, nadzorni postopek in izsledki kakršnih koli nadaljnjih preverjanj; — pogoji za izmenjavo obveščevalnih podatkov za obvladovanje tveganja, vključno z dvosmerno izmenjavo povratnih informacij in zanesljivo obveščevalno mrežo; — jasni predpisi o tem, katere informacije (vključno z imenskimi podatki) si lahko med seboj izmenjujejo carinski in pristojni organi ter pod katerimi pogoji.

— Izvajanje in uveljavljanje: — skupnega razvoja in razdelitve operativnih postopkov z jasnimi navodili za uslužbence, zlasti za dejavnosti nadzora in preverjanja; — skupne razlage ali izvajanja sporazumov za posamezne primere, kot so pošiljke v okviru FLEGT, ki so tudi pošiljke v okviru CITES, uvožene po poenostavljenih postopkih, ki so bile razdeljene na več carinskih deklaracij, katerih država izvora se razlikuje od države izvoza, ki so nekomercialno blago ali niso skladne z dovoljenjem (za nadaljnja pojasnila glej spodaj); — skupnih navodil in informacij gospodarskim subjektom in deklarantom; — vzajemnega usposabljanja odgovornih uslužbencev in skupnih usposabljanj; — redne izmenjave podatkov o uvozu, da bi se ugotovile neskladnosti; — projektov v zvezi z uveljavljanjem ali skupnih operacij na podlagi dogovorjenih nalog in pristojnosti; — jasnih postopkov za odstranitev zadržanega blaga, vključno z vodenjem stroškov skladiščenja; — dogovorov za vodenje papirnatih dovoljenj in preprečevanje zlorab s ponovno uporabo dovoljenja.

Na naslednjih straneh so navedeni primeri in nadaljnja priporočila za elemente, podčrtane v zgornjem besedilu.

3.1 Tehnična pomoč za uslužbence in službe, odgovorne za preverjanja

Kadar carine dobijo nalogo, da preverjajo pošiljke, je priporočeno, da nacionalni sporazum vključuje za pristojne organe pogoje za zagotovitev tehnične pomoči na različnih ravneh:

— usposabljanje in svetovanje pri tehničnih vidikih (npr. merjenja in identifikacija razreda);

— tehnični prispevek k razvoju operativnih postopkov za inšpekcijske preglede (navodila, kontrolni seznami, obrazci, preglednice ujemanja itd.);

— tehnična pomoč na kraju samem med nadzorom;

— laboratorijske službe, če so na voljo, ali informacije o zanesljivih službah;

— zagotovitev kontakta za tehnično pomoč iz države partnerice.

Priporočljivo je vključiti izmenjavo informacij, usposabljanje in vire med organi v državi članici ali v različnih državah članicah, ki dajo na voljo strokovno znanje in laboratorijske storitve. V ta postopek je priporočeno vključiti države partnerice, ki zagotovijo znanje o lastnih proizvodih, strokovnost in vzorce lesa za laboratorijsko analizo.

3.2 Komunikacija med organi med nadzorom

Države članice se morajo dogovoriti o ustreznih komunikacijskih kanalih med pristojnimi organi in carinami. Ti dogovori morajo zagotoviti takojšnjo obvestitev carinskih organov, da je dovoljenje FLEGT priznal pristojni organ, pa tudi, da so izmenjane druge informacije v zvezi z nadzornim postopkom. Priporočeno je, da nacionalni organi uvedejo komunikacijska orodja in postopke v skladu s svojo nacionalno strukturo ter določijo vsaj naslednje:

— informacije morajo biti na voljo carini, čim je to razumno mogoče, potem ko pristojni organ prizna dovoljenje FLEGT;

— informacije lahko spremljajo dodatni elementi glede na razdelitev nalog, dogovorjenih na nacionalni ravni, kot so zahteva za izvedbo nadaljnjih preverjanj dovoljenja ali pošiljke, posamezne podatke, na katere bi morala biti pozorna carina, ali pomembne informacije za profil tveganja;

— carini bi bilo mogoče dati na voljo tudi negativno odločbo, iz katere bi bilo mogoče v komunikacijski sistem vključiti primere, kadar pristojni organi ne priznajo dovoljenja FLEGT;

— carinski organi bodo morda morali med carinskim nadzorom obvestiti pristojni organ ali se z njim posvetovati, če posumijo, da dovoljenje FLEGT ni veljavno ali ni v skladu s pošiljko;

— evidence carinskih deklaracij, povezane z lesom v okviru FLEGT, in upoštevne podatke o pošiljkah, ki niso v skladu s predpisi, je treba deliti zaradi izpolnjevanja obveznosti poročanja;

— komunikacijski kanali bi morali biti močni in zaščiteni;

— če komunikacija temelji na papirnih dovoljenjih, vključno z morebitno uporabo papirnatega izvoda za carinske organe, bi morali biti uvedeni jasni postopki za preprečevanje zlorab s ponovno uporabo dovoljenj FLEGT.

3.3 Les v okviru CITES in FLEGT

Uredba o shemi FLEGT in obstoječi PSP določajo, da lesni proizvodi, za katere velja Uredba EU o trgovini s prosto živečimi živalskimi in rastlinskimi vrstami (priloge A, B in C), na meji EU ne bodo dani v postopek, opisan za proizvode, za katere je bilo izdano dovoljenje FLEGT. Toda obstoječi PSP določajo uporabo sistema za zagotavljanje zakonitosti lesa FLEGT tudi za primere v okviru CITES, zato bi bilo lahko mogoče, da so nekatere pošiljke lesa v okviru CITES v praksi pospremljene z uvoznim dovoljenjem CITES (prilogi A in B) ali obvestili o uvozu CITES (Priloga C) in dovoljenjem FLEGT.

Priporočeno je, da se v primerih, kadar se dovoljenje FLEGT deklarira za les v okviru CITES, o tem obvestijo upoštevni pristojni organi. Carinski organi lahko poročajo tudi o nepravilnostih pri zahtevah v okviru CITES za pristojni organ v zvezi z lesom iz držav partneric, da bi tako olajšali pregled predpisov o CITES, kot je navedeno v členu 4(3) Uredbe o shemi FLEGT.

Če je dovoljenje FLEGT na voljo carinskim ali pristojnim organom, bi bilo treba nepravilnosti pri dovoljenju FLEGT dodatno preveriti in si prizadevati za uskladitev s CITES.

3.4 Komercialno in nekomercialno blago

Blago nekomercialne narave je ob uvozu izvzeto iz nadzora v okviru FLEGT. Razlika med komercialnim in nekomercialnim blagom postaja čedalje bolj pomembna zaradi vse večje mobilnosti oseb in blaga na vseh ravneh. Potniki, strokovnjaki, ki zagotavljajo storitve, osebe, ki spremenijo stalno prebivališče, ali potrošniki, ki na daljavo kupujejo blago z neposredno dobavo prek poštnih in kurirskih služb, so vse primeri položajev, ki jih je mogoče vzporejati z lesnimi proizvodi iz držav pogodbenic PSP.

Uredba o shemi FLEGT napotuje na opredelitev nekomercialnega blaga, navedeno v Uredbi Komisije (EGS) št. 2454/93 (17). V skladu s to opredelitvijo so nekomercialno blago v okviru FLEGT tisti lesni proizvodi, ki izpolnjujejo te pogoje:

— ki se predložijo za sprostitev v prosti promet priložnostno

— ter: — katerih narava in količina kažeta, da so namenjeni za zasebno, osebno ali družinsko uporabo prejemnikov oziroma oseb, ki ga prevažajo, — oziroma jasno kažejo, da gre za darila.

Priporočeno je, da carine pristojne organe v državah članicah obvestijo o merilih, uporabljenih za presojo, ali so pošiljke lesa komercialne ali nekomercialne narave, pa tudi, da obvestijo gospodarske subjekte in druge zainteresirane strani v mejah svojih sredstev in pristojnosti.

Poleg tega lahko PSP zajemajo material za pakiranje pod tarifno številko kombinirane nomenklature 4415. Toda kadar se material za pakiranje uporablja izključno za podpiranje, zaščito ali prenašanje drugega blaga, zanj ob uvozu ne bi smel veljati nadzor v okviru FLEGT. Ta razlaga ne izhaja iz opredelitve nekomercialnega blaga, temveč iz predpisov o upoštevnih PSP. Ti PSP poleg tega napotujejo na tarifne oznake blaga iz Mednarodne konvencije o harmoniziranem sistemu ter bi jih bilo treba brati v povezavi s pravilom za razlago v okviru harmoniziranega sistema 5(a) in (b) o materialu za pakiranje (18).

3.5 Nadzor po poenostavljenih carinskih postopkih

Carinski organi lahko gospodarskemu subjektu – ki za to zaprosi ter izpolnjuje nekatere pogoje in merila – izdajo dovoljenje za poenostavljene postopke. Ta gospodarski subjekt je nato lahko upravičen do poenostavljenih formalnosti, povezanih z njegovo carinsko deklaracijo in carinjenjem, kadar koli v EU uvaža ali iz nje izvaža. Uporaba poenostavljenih postopkov za uvoz lesa FLEGT ne bi smela ogrožati učinkovitosti uveljavljanja zakonodaje v okviru akcijskega načrta FLEGT. Pri izdajanju dovoljenj subjektom na področju lesarstva za poenostavljeni postopek bi bilo treba upoštevati naslednje priporočilo:

— Kadar carinski organi prejmejo zahtevek za poenostavljeni postopek, ki lahko velja za les v okviru FLEGT, lahko pristojni organ pred izdajo dovoljenja predloži svoje mnenje.

— Pri izdaji dovoljenja bi bilo treba določiti pogoje za zagotovitev, da so predpisi v okviru FLEGT v celoti upoštevani in da je mogoče opraviti potreben nadzor, tako da se jasno opredelijo naslednji vidiki: — Preden se lahko les v okviru FLEGT, ki spada v zakonodajo v okviru akcijskega načrta FLEGT, sprosti v prosti promet, mora dovoljenje FLEGT priznati pristojni organ. — Carinski organi morajo imeti možnost, da pred sprostitvijo lesa opravijo preglede. — Sprostitev lesa v okviru FLEGT, preden pristojni organ prizna dovoljenje FLEGT, pomeni kršitev zakonodaje v okviru akcijskega načrta FLEGT. Tak primer je treba sporočiti pristojnemu organu, ta pa mora ukrepati v skladu z nacionalno zakonodajo. Dovoljenje za poenostavljeni postopek bi bilo treba pregledovati zaradi preverjanja, ali so pogoji za ohranjanje dovoljenja še vedno izpolnjeni.

— Obstoječe dovoljenje bi bilo treba pregledovati in po potrebi uskladiti z zgornjimi priporočili.

3.6 Obravnavanje dovoljenj pri razdeljenih pošiljkah

V skladu z opredelitvijo „pošiljke“ v Izvedbeni uredbi o shemi FLEGT eno samo dovoljenje FLEGT ne bi smelo biti deklarirano pri več kot enem carinskem uradu v EU. Poleg tega je za pravilno carinjenje na carinah priporočeno, da eno samo dovoljenje FLEGT ne bi smelo ustrezati več kot eni carinski deklaraciji.

Da blago, za katero je bilo izdano eno dovoljenje FLEGT, ne bi bilo razdeljeno na več kot eno carinsko deklaracijo ali bilo obravnavano v več kot enem carinskem uradu v EU, bi morala biti izdaja dovoljenja FLEGT povezana s količino lesnih proizvodov, poslanih ob istem času in predloženih za sprostitev v prosti promet ob istem času pri enem carinskem uradu, kolikor je to razumno predvideti ob izdaji. Priporočeno je, da carinski in pristojni organi v mejah svojih sredstev in pristojnosti o tej težavi ozaveščajo gospodarske subjekte in druge zainteresirane strani.

Če se pošiljka, za katero je bilo izdano eno dovoljenje FLEGT, razdeli, bi morali carinski organi pristojni organ obvestiti o neskladnosti med blagom, predloženim pri carini, in dovoljenjem FLEGT. Carine ne bi smele sprostiti blaga, dokler pristojni organ ne potrdi, da je v zvezi z deklariranim blagom predloženo veljavno dovoljenje FLEGT (po možnosti v popravljenem dvojnem izvodu). Potrebni so tesno sodelovanje med organi in jasni postopki.

3.7 Država članica izvoza

Izvoz je v zakonodaji FLEGT opredeljen kot fizična odprema lesnih proizvodov z območja partnerske države za njihov prenos v Unijo. Partnerska država izvoza je zato v carinski deklaraciji opredeljena kot država odpreme (EUL, polje 15).

Opredelitev izvoza bi vključevala tudi, da bi bilo za proizvode v tranzitu skozi ozemlje države partnerice potrebno dovoljenje FLEGT te države za sprostitev v prosti promet v EU. Toda dejansko ni mogoče ustrezno zagotoviti zakonitosti pošiljke v tranzitu. Zato PSP iz sheme izdaje dovoljenj izključujejo lesne proizvode, ki so v tranzitu skozi njihovo območje. V PSP so v tem okviru lesni proizvodi v tranzitu opredeljeni kot proizvodi iz druge tretje države v tranzitu skozi državo partnerico pod carinskim nadzorom, ki jo zapuščajo na enak način, vendar ohranijo svojo državo izvora.

Čeprav za lesne proizvode v tranzitu skozi države partnerice v Uredbi o shemi FLEGT ni določena izjema, bi bilo mogoče iz namena in zasnove PSP sklepati, da za primere blaga v tranzitu, opredeljene zgoraj, ni treba predložiti dovoljenja FLEGT za sprostitev v prosti promet v EU. Tranzit skozi državo partnerico je treba carinskim organom v EU dokazati z veljavnimi dokaznimi listinami. Evropska komisija bo carinskim in pristojnim organom predložila vzorce ter druge podatke iz carinske listine države partnerice, ki potrjuje, da je bilo blago v tranzitu skozi njihovo ozemlje pod njihovim carinskim nadzorom. Priporočeno je, da carine in pristojni organi držav članic uvedejo jasne postopke za obravnavanje te izjeme ter v mejah svojih sredstev in pristojnosti ozaveščajo gospodarske subjekte in druge strani.

3.8 Preverjanje dovoljenj FLEGT

Za določanje veljavnosti dovoljenja FLEGT je odgovoren pristojni organ, carinam pa se lahko dodelijo ali nanje prenesejo naloge preverjanja v skladu z nacionalnimi sporazumi in postopki. Veljavnost dovoljenja je odvisna od treh glavnih vidikov:

— njegove pristnosti, kar pomeni, da ga je izdal in potrdil organ za izdajanje dovoljenj;

— njegovega obdobja veljavnosti, kar pomeni, da se pri carinskih organih vloži pred iztekom njegove veljavnosti;

— njegove skladnosti s pošiljko, kar pomeni, da se podatki v dovoljenju ujemajo z drugimi spremnimi dokumenti in samo pošiljko. Tu lahko carine zagotovijo boljšo podporo v postopku preverjanja.

Priporočeno je, da organi uvedejo jasne postopke in merila za preverjanje skladnosti med dovoljenjem in pošiljko, na podlagi katerih je mogoče ugotoviti, kateri podatki iz dovoljenja FLEGT so primerljivi s podatki v carinski deklaraciji ali drugih upoštevnih dokumentih. Priporočeno je tudi, da se gospodarski subjekti in druge upoštevne strani obvestijo o teh merilih zaradi lažje izvedbe.

3.9 Odstranitev zadržanega lesa

Carinski organi lahko v skladu z zakonodajo FLEGT začasno odložijo sprostitev ali zadržijo lesne proizvode, če utemeljeno menijo, da je dovoljenje lahko neveljavno. Če pristojni organi ugotovijo, da je tako, morajo ukrepati v skladu z veljavno nacionalno zakonodajo.

Organi bi morali ob neupoštevanju predpisov ravnati v skladu z veljavno zakonodajo in postopki, vključno s carinsko zakonodajo, saj ima navedeno blago status neskupnostnega blaga. Vendar je priporočeno, da nacionalni sporazumi za vidike, ki niso podrobno opisani v veljavni zakonodaji ali obstoječih postopkih, vključijo jasne določbe o nadaljnjih ukrepih po kršitvi, zlasti v zvezi z odstranitvijo blaga.

(1) Sporočilo Komisije Svetu in Evropskemu parlamentu o Akcijskem načrtu EU za gozdove.

(2) Uredba Sveta (ES) št. 2173/2005 z dne 20. decembra 2005 o vzpostavitvi sheme izdajanja dovoljenj FLEGT za uvoz lesa v Evropsko skupnost (UL L 347, 30.12.2005, str. 1) in Uredba Komisije (ES) št. 1024/2008 z dne 17. oktobra 2008 o podrobnih pravilih za izvajanje Uredbe Sveta (ES) št. 2173/2005 o vzpostavitvi sheme izdajanja dovoljenj FLEGT za uvoz lesa v Evropsko skupnost (UL L 277, 18.10.2008, str. 23).

(3) Uredba Sveta (ES) št. 2173/2005 z dne 20. decembra 2005 o vzpostavitvi sheme izdajanja dovoljenj FLEGT za uvoz lesa v Evropsko skupnost (UL L 347, 30.12.2005, str. 1) in Uredba Komisije (ES) št. 1024/2008 z dne 17. oktobra 2008 o podrobnih pravilih za izvajanje Uredbe Sveta (ES) št. 2173/2005 o vzpostavitvi sheme izdajanja dovoljenj FLEGT za uvoz lesa v Evropsko skupnost (UL L 277, 18.10.2008, str. 23).

(4) Uredba (EU) št. 995/2010 Evropskega parlamenta in Sveta z dne 20. oktobra 2010 o določitvi obveznosti gospodarskih subjektov, ki dajejo na trg les in lesne proizvode (UL L 295, 12.11.2010, str. 23).

(5) Konvencija o mednarodni trgovini z ogroženimi prosto živečimi živalskimi in rastlinskimi vrstami.

(6) Izraz, uporabljen v zakonodaji v okviru akcijskega načrta FLEGT, je „odobriti“, vendar je v tem dokumentu nadomeščen z izrazom „priznati“ zaradi boljšega opisa vloge pristojnih organov pri preverjanju dovoljenj FLEGT.

(7) Spletna integrirana tarifa Skupnosti, ki temelji na Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).

(8) Uredba Sveta (ES) št. 338/97 z dne 9. decembra 1996 o varstvu prosto živečih živalskih in rastlinskih vrst z zakonsko ureditvijo trgovine z njimi (UL L 61, 3.3.1997, str. 1).

(9) Tretja stran, ki nadzoruje, v skladu s členom 5(3) Uredbe o shemi FLEGT.

(10) Člen 6(2) Izvedbene uredbe o shemi FLEGT – Uredba (ES) št. 1024/2008.

(11) Člen 12 Izvedbene uredbe o shemi FLEGT – Uredba (ES) št. 1024/2008.

(12) Člen 13 Izvedbene uredbe o shemi FLEGT – Uredba (ES) št. 1024/2008.

(13) Člen 14(2) Izvedbene uredbe o shemi FLEGT – Uredba (ES) št. 1024/2008.

(14) Seznam pristojnih organov: http://ec.europa.eu/environment/forests/pdf/LIST%20of%20CAs.pdf

(15) Člen 5(1) Uredbe o shemi FLEGT – Uredba (ES) št. 2173/2005.

(16) Člen 8(1) Uredbe o shemi FLEGT – Uredba (ES) št. 2173/2005.

(17) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 253, 11.10.1993, str. 1).

(18) Glej tudi pravilo za razlago 5(a) in (b) kombinirane nomenklature, Uredbe (EGS) št. 2658/87 (UL L 256, 7.9.1987, str. 1) o materialu za pakiranje, s katero je bilo to isto pravilo preneseno iz harmoniziranega sistema.

PRILOGA I GLOSAR Carinski nadzor Člen 4(14) Uredbe (EGS) št. 2913/92 Posamezni ukrepi, ki jih izvajajo carinski organi za zagotovitev pravilnega izvajanja carinske in druge zakonodaje, ki ureja vstop na trg Unije, kot je zakonodaja v okviru akcijskega načrta FLEGT. Carinsko območje Člen 3 Uredbe (EGS) št. 2913/92 Carinsko območje mora obsegati ozemlja, našteta v členu 3 Carinskega zakonika Skupnosti, kot je bil spremenjen s členom 286(4) Uredbe (EU) št. 952/2013 Evropskega parlamenta in Sveta (UL L 269, 10.10.2013, str. 1). CITES Konvencija o mednarodni trgovini z ogroženimi prosto živečimi živalskimi in rastlinskimi vrstami, ki se izvaja v Uniji z Uredbo (ES) št. 338/97 (kakor je bila spremenjena) o varstvu prosto živečih živalskih in rastlinskih vrst z zakonsko ureditvijo trgovine z njimi – tako imenovano Uredbo o trgovini s prosto živečimi živalskimi in rastlinskimi vrstami. Dovoljenje FLEGT Člen 2(5) Uredbe (ES) št. 2173/2005 To je dokument standardnega formata, ki ga ni mogoče ponarediti in se nanaša na pošiljko ter pošiljko opredeljuje kot skladno z zahtevami sheme izdajanja dovoljenj FLEGT, ki ga v ta namen izda in potrdi organ države partnerice za izdajanje dovoljenj. Sistemi za izdajanje, nadzor in prenos dovoljenj lahko po potrebi temeljijo na papirnih zbirkah gradiva ali na uporabi elektronskih sredstev. Uredba o shemi FLEGT določa možnost dovoljenj FLEGT, ki se nanašajo na udeležence na trgu, toda ob objavi teh smernic vsi PSP (ratificirani, podpisani ali v postopku pogajanja) upoštevajo samo dovoljenja, ki se nanašajo na pošiljko. Država izvora Členi od 22 do 27 Uredbe (EGS) št. 2913/92 Država izvora je opredeljena v naslovu II Carinskega zakonika Skupnosti (členi od 22 do 27) in jo je treba vnesti v polje 34 enotne upravne listine (EUL), ki se uporablja za deklaracijo za sprostitev v prosti promet. Država odpreme Priloga 37 k Uredbi (EGS) 2454/93 Člen 7(1)(b) Uredbe (ES) št. 1917/2000 Država odpreme v povezavi z opredelitvijo države odpošiljanja. Oba izraza pomenita državo, iz katere je bilo blago prvotno odpremljeno v državo članico uvoznico, vnesti pa jo je treba v polje 15 enotne upravne listine (EUL), ki se uporablja za deklaracijo za sprostitev v prosti promet. Država partnerica Člen 2(2) Uredbe (ES) št. 2173/2005 Vsaka država, ki sklene prostovoljni sporazum o partnerstvu. FLEGT – shema izdajanja dovoljenj za uveljavitev zakonodaje, upravljanje in trgovanje Uredba (ES) št. 2173/2005 Shema izdajanja dovoljenj FLEGT pomeni izdajanje dovoljenj za zakonito pridobljen les ali lesne proizvode, zajete s Prostovoljnim sporazumom o partnerstvu za izvoz iz držav partneric v Unijo, in izvajanje sporazuma v EU. Gospodarski subjekt Člen 5(5) Uredbe (ES) št. 952/2013 Fizična ali pravna oseba, ki se poklicno ukvarja z dejavnostmi, ki jih ureja carinska zakonodaja. Če se poklicno ukvarja z gozdarstvom, predelavo ali trgovino z lesnimi proizvodi, se imenuje gospodarski subjekt na področju lesarstva (glej navedbo „gospodarski subjekt na področju lesarstva“). Izvoz Člen 2(13) Uredbe (ES) št. 2173/2005 Fizični izstop ali odvzem lesnih proizvodov iz katerega koli dela geografskega območja države partnerice z namenom, da se prepeljejo v Unijo. Lesni proizvodi Člen 2(9) Uredbe (ES) št. 2173/2005 Proizvodi, določeni v prilogah II in III, za katere se uporablja shema izdajanja dovoljenj FLEGT in kadar so uvoženi v Skupnost, za njih ni mogoče uporabljati opredelitve „blago nekomercialne narave“, kakor to določa točka 6 člena 1 Uredbe (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o Carinskem zakoniku Skupnosti. Nacionalni sporazumi Vsi uradni sporazumi v državi članici med carinskimi in pristojnimi organi, med drugim vključno z memorandumi o soglasju, praktičnimi ureditvami, postopki, akcijskimi načrti itd. Organ(-i) za izdajanje dovoljenj Člen 2(7) Uredbe (ES) št. 2173/2005 Pristojni organ ali pristojni organi, ki jih določi država partnerica za izdajanje in potrjevanje dovoljenj FLEGT. Poenostavljeni postopek Člen 76(1) Uredbe (EGS) št. 2913/92 Člen 253, od (1) do (3), Uredbe (EGS) št. 2454/93 Postopek hišnega carinjenja in poenostavljen carinski postopek, kot sta opredeljena spodaj: Poenostavljeni carinski postopek: carinski organi lahko vsakomur izdajo dovoljenje, da je njegovo blago dano v carinski postopek na podlagi poenostavljene deklaracije, pri kateri se lahko izpustijo nekatere podrobnosti in spremne listine, zahtevane pri standardni carinski deklaraciji. Postopek hišnega carinjenja: postopek, ki omogoča, da se blago predloži v zadevni carinski postopek v prostorih zadevne osebe ali na drugem kraju, ki ga določijo ali odobrijo carinski organi. Ta postopek je opisan v členu 253 Uredbe (EGS) št. 2454/93 in gospodarskim subjektom, ki imajo za to dovoljenje, daje pravico, da carine za ta namen ne obvestijo o prispetju blaga. Pošiljka Člen 2(1) Uredbe (ES) št. 1024/2008 To je količina lesnih proizvodov, določenih v prilogah II in III Uredbe (ES) 2173/2005, za katere se izda dovoljenje FLEGT, ki jo pošljeta pošiljatelj ali odpravnik iz države partnerice in je pri carinskem uradu EU predložena za sprostitev v prosti promet. Pošiljka v okviru FLEGT – les v okviru FLEGT Glej opredelitvi za „pošiljko“ in „lesne proizvode“. Pristojni organ(-i) Člen 2(8) Uredbe (ES) št. 2173/2005 Pristojni organ ali pristojni organi so organi, ki jih države članice določijo za prejemanje, priznavanje in preverjanje dovoljenj FLEGT. Za pristojni organ bi se lahko določile carine ali bi se jim za naloge dodelila pooblastila. Seznam pristojnih organov: http://ec.europa.eu/environment/forests/pdf/LIST%20of%20CAs.pdf PSP – Prostovoljni sporazum o partnerstvu Člen 2(3) Uredbe (ES) št. 2173/2005 Pomeni pravno zavezujočo trgovinsko pogodbo med EU in državo partnerico, s katero se Unija in ta država partnerica zavežeta, da bosta sodelovali v podporo akcijskemu načrtu FLEGT in izvajali shemo izdajanja dovoljenj FLEGT. Sprostitev blaga Člen 4(20) Uredbe (EGS) št. 2913/92 To je ukrep, s katerim pristojni organi omogočijo sprostitev blaga za namene, ki jih določa carinski postopek, v katerega je blago dano. Sprostitev blaga v prosti promet Člen 79 Uredbe (EGS) št. 2913/92 Carinski postopek, v katerem neskupnostno blago dobi status skupnostnega blaga in omogoča njegovo sprostitev na enotni trg. Sprostitev v prosti promet zajema ukrepe trgovinske politike, izpolnitev drugih formalnosti, predvidenih za uvoz blaga, in naložitev kakršnih koli zakonsko dolgovanih dajatev. Subjekt na področju lesarstva Člen 2(6) Uredbe (ES) št. 2173/2005 Člen 5(5) Uredbe (EU) št. 952/2013 Fizična ali pravna oseba, ki se ukvarja z gozdarstvom ali predelavo lesnih proizvodov ali trgovanjem z njimi; ki se poklicno ukvarja z dejavnostmi, ki jih ureja carinska zakonodaja. Uvoz Člen 2(11) Uredbe (ES) št. 2173/2005 Sprostitev lesnih izdelkov v prosti promet v smislu člena 79 Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti. Zakonito pridobljen les Člen 2(10) Uredbe (ES) št. 2173/2005 To so lesni proizvodi, ki so bili izdelani iz domačega lesa, zakonito posekanega v tretji državi in uvoženega v državo partnerico, v skladu z nacionalnimi zakoni, ki jih določi ta država partnerica, in kot je določeno v sporazumu o partnerstvu.